**Pasientinformasjon fra kirurgisk avdeling 4E**

**Til deg som er operert på hovedpulsåren**

**med EVAR**

Her kan du finne svar på noe av det du kanskje lurer på når du kommer hjem etter operasjonen. Mye av dette har du fått informasjon om, men det kan være greit å finne det gjentatt her.

**Agraffene** (metallstiftene) kan fjernes 12-14 dager etter operasjonen om du har dette. Dette kan gjøres hos din fastlege. Har du kun **strips** over innstikkstedene, kan disse sitte på til de faller av.

**Bandasje** over operasjonssåret er ikke nødvendig, med mindre det siver væske. Du kan dusje som vanlig når du kommer hjem. Dersom du har bandasje på, tar du den av før du dusjer, og legger på ny, tørr bandasje etterpå (ved behov). Såret dusjes med lunkent vann, ikke såpe. Klapp forsiktig tørt med håndkle. Du bør ikke bade i basseng de første 2 måneder. Unngå badekar inntil agraffene er fjernet og såret er grodd.

**Infeksjon** i operasjonssåret forekommer dessverre noen ganger, tegn på dette kan være at område rundt såret blir rødt, hovent, ømt og stramt. Det kan sive væske fra såret, og du kan få feber og føle deg syk. Er du i tvil, ta kontakt med fastlegen din, eller avdelingen.

**Normal aktivitet** etter operasjonen er bra, for å komme i form. Turgåing er for eksempel en fin måte å være i aktivitet på, uten å belaste operasjonssåret for mye. Du bør unngå tunge løft og store fysiske anstrengelser de første 2-3 ukene.

**Smerter.**  Det forventes ikke sterke smerter etter operasjonen din. Noe ømhet/smerter i operasjonssåret kan forekomme og kan lindres med smertestillende tabletter, som Paracet eller Ibux i en periode. Følg pakningsvedlegget! Trenger du mer utover dette, ta kontakt med egen lege.

**Sterk sol** på operasjonssåret bør unngås de første månedene etter operasjonen. Beskytt arrene med sunblock solkrem eller plaster (Micropore). Dette er for å få et så pent arr som mulig.

**Time til kontroll på poliklinikk:** Du fikk med et brev hvor tidspunktet står, eller så fikk du beskjed om at tidspunkt for timen ettersendes i posten. Kontrollen (med CT) er vanligvis 6 uker etter utskrivelse. Deretter etter 6 mnd og 1 år. Poliklinikken har tlf: 51518511.

Er det ellers noe du er usikker på etter utskrivelse, kan du ta kontakt med avdelingen,

på tlf: 51513340.

Kirurgisk avdeling SUS, 2015